ANTON AŠKERC

KRONANJE V ZAGREBU

1. ***ura***

Pozdravljeni, učenci. Kako ste? Upam, da vam naše učne vsebine ne delajo preveč težav. Moramo vam tudi povedati, da vas pogrešamo.

Danes bomo prebrali pesem Kronanje v Zagrebu, ki jo najdete v berilu na str. 132 ali na spletu <https://folio.rokus-klett.si/?credit=NSIB8&pages=132-133> (irokus.si).

Najprej bomo ponovili, katere književne zvrsti poznamo. Poznamo pripovedništvo, pesništvo in dramatiko. Ker smo že zgoraj omenili, da bomo prebrali pesem, vemo, da Kronanje spada v pesništvo. To prepoznamo po tem, da je besedilo zapisano v kiticah, v katerih so verzi. V vsaki pesmi pa lahko iščemo še pesniška sredstva (pesniški jezik).

Preden začnemo z vsebino, moramo povedati še nekaj o avtorju. Nič se ni potrebno bati, ne bo veliko – le toliko, da dobite predstavo, v katerem slovenskem književnem obdobju je živel, kaj je počel, kje se je rodil in katera so njegova dela.

Ali se še spomnite, kako zapišemo miselni vzorec? Če ne, bomo na hitro ponovili sedaj.

V zvezek zapišemo avtorja (zgoraj levo) in naslov pesmi (eno vrstico nižje na sredino) ter spodnji miselni vzorec.

Živel je v literarnem obdobju, ki ga imenujemo realizem.

Rojstvo: 9. 1. 1856 (Globoko ali Senožete)

Smrt: 10. 6. 1912 (Ljubljana)

Pokopan je v Ljubljani (Navje)

Poklici:

prevajalec

urednik

duhovnik

Umetniška imena/psevdonimi, ki jih je uporabljal:

Gorazd, Nenad, Duhovnik, N.C, nc

Anton Aškerc

Dela:

Balade in romance

Lirske in epske poezije

Zlatorog

…

Osnovno šolo je obiskoval v Šmarjeti pri Rimskih Toplicah, v Celju 4. razred nemške osnovne šole in osem razredov gimnazije. Študiral je teologijo v Mariboru.

To naj bo dovolj o avtorju. Zelo bomo zadovoljni, če si boste vsaj nekaj od tega tudi zapomnili, saj se bomo o njem ponovno pogovarjali v 9. razredu, ko bomo obravnavali literarna obdobja.

Pa nadaljujmo. Ponovili smo že o literarnih zvrsteh, nekaj novega izvedeli o avtorju, torej nam preostane še, da nekaj povemo o sami vsebini in od kod je vzel motive za pesem.

Najprej si oglejte obe sliki (str. 133 in str. 135). *Ali ste ugotovili, kdo je prikazan na sliki?*

Verjetno tega gospoda na prestolu ne poznate, čeprav smo prepričani, da ste zanj že slišali – verjetno pri zgodovini. Najprej se osredotočimo na njegova oblačila. Če odmislimo krono – ali je oblečen gosposko ali je oblečen v kmečka oblačila? Pričakovali bi, da je oblečen gosposko, če sedi na prestolu, ali ne? Tudi sam naslov nas malo zavede, saj piše, da bodo nekoga kronali. No, pa povejmo, kdo je bil ta možak in kaj se mu je zgodilo. Da bi to razložili, se moramo vrniti kar nekaj stoletij v preteklost. Takrat so živeli plemiči, kralji in njihovi podložniki. Podložniki (kmetje) so morali svojemu gospodarju plačevati davek – le-tega so plačevali po navadi v pridelku in s služenjem – tlako. Fevdalci pa so zahtevali vedno več od kmetov (višali so davke). Kmete so spravili tako daleč, da ti zaradi vedno višjih davkov niso mogli več normalno preživeti. Zaradi tega so se kmetje začeli upirati. Na Slovenskem so se kmečki upori (punti) začeli že v 15. stoletju, končali pa v 18. stoletju. Bilo jih je okoli 170, vendar so se vsi končali neuspešno.

Če bi radi izvedeli še več o kmečkih uporih, lahko pobrskate po spletu.

Mi pa se bomo osredotočili na vsebino. *Najprej preberite začetek pesmi*. Opazili boste, da se v njej pojavi ime ene osebe. Katere?

Ne goljufati, ne bomo še povedali, kdo je ta oseba. Sami jo morate najti. Torej. Še enkrat preberite začetek pesem (ali pa jo poslušajte, če uporabljate e-berilo). Ime najdete že na začetku – potrebno je prebrati samo par verzov.

Torej, naš junak se imenuje Matija Gubec. Rodil se je na Hrvaškem in bil vodja velikega slovensko-hrvaškega kmečkega upora. Organiziral je kmete, da so se podali v boj proti fevdalcem. A kot smo že prej omenili, se je upor končal neuspešno. Matijo so ulovili in ga pripeljali v Zagreb, kjer so mu sodili pred velikim številom ljudi, da bi bil za opomin, kaj se bo zgodilo vsem, ki se bodo uprli. Kaj se je v resnici zgodilo, pa bomo spoznali v sami pesmi.

Naj samo še omenimo, da se je v tistem času prepevala zelo znana pesem, ki je povezana s kmečkimi upori – Puntarska pesem <https://www.youtube.com/watch?v=JO2ms-1k91k>. Če želite, jo lahko poslušate.

Bistvene podatke (ki so označene z zeleno in miselni vzorec) si lahko uredite, natisnite in prilepite v zvezek (ali prepišete, da ne porabimo preveč barve). Zagotovo pa boste morali kakšno stvar o tem znati, ko se ponovno vidimo.

Tako. Zdaj smo končali z zgodovino – še sreča. Pričenja se branje ☺.

Vaša naloga je, da preberete/poslušate celotno pesem. Ni potrebno skrbeti – ni tako dolga, kot je videti. *Če kakšne besede ne razumete, njeno razlago poiščite v stvarnih pojasnilih.*

Po branju zapiši v zvezek odgovore, na ta tri vprašanja.

Kakšni so tvoji občutki, ko si prebral pesem?

So pozitivni ali negativni?

Veš, kaj se je z Matijem Gubcem zgodilo na koncu?

Preden bolj podrobno pogledamo vsebino, še par besed o sami pesniški obliki (ne mešajte z obliko pesmi – saj veste, število kitic in verzov).

Ugotovili ste, da pesem nima ravno srečnega konca. Takšno pesem imenujemo balada. Seveda pa balada nima samo te značilnosti. Vse to smo se naučili že pri obravnavi Povodnega moža. A vseeno, še enkrat na hitro ponovimo.

Če tega še nimate zapisanega v zvezku, si boste prepisali sedaj.

Pri nas se je balada razvila v ljudski poeziji v srednjem veku.

Značilnosti balade so:

* v njej nastopa malo oseb,
* v njej je veliko dialoga/dvogovora,
* včasih nastopajo nadnaravna bitja (spomni se na Povodnega moža),
* dogajanje je temačno/napeto,
* pozna dramski trikotnik,
* je lirsko-epska pesem.

Če primerjate Prešernovo pesem Povodni mož s Kronanjem, ali opazite kakšne razlike? Je v Prešernovi pesmi kaj takega, česar v Kronanju ni? Seveda, razlike se najdejo, saj poznamo različne vrste balad:

* romantično (France Prešeren – Povodni mož)
* realistično (Anton Aškerc – Kronanje v Zagrebu)
* moderno (Dragotin Kette – Kmečka pesem)

V vsaki se najde kaj drugega, vse pa povezuje temačno dogajanje, dramatska zgodba in tragičen konec.

Zdaj smo že skoraj pri koncu prve ure. Manjka nam samo še to, da pesem še enkrat preberete in v zvezek zapišete naslednje podatke:

glavna književna oseba:

stranske književne osebe:

književni prostor:

književni čas:

tema besedila:

književna zvrst in literarna vrsta:

opiši Matijo Gubca:

!Dodatna naloga: obnova pesmi (10─15 povedi – pazi, da ne izpustiš kakšnega pomembnega dogodka).

Vse odgovore dobiš ob koncu tedna. Upamo pa, da se boš potrudil in ne boš čakal le na naše rešitve.

1. ***ura***

Prejšnjo uro smo se pogovarjali o avtorju, kmečkih uporih, Matiji Gubcu in ponovili balado ter književne zvrsti. V tej uri pa se bomo bolj osredotočili na samo vsebino in pesniški jezik.

Na hitro bomo ponovili vsebino pesmi. Ponovno poiščite pesem in spodnje besedilo *prepišete v zvezek. Prazna mesta dopolnite.*

Zapis v zvezek

Matijo Gubca pripeljejo v (katero mesto) \_\_\_\_\_\_\_\_\_\_\_\_\_\_\_\_\_\_\_\_. Iz katerega verza to izveš – izpiši ga: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_. Pripeljejo ga pred \_\_\_\_\_\_\_\_\_\_\_\_\_\_\_\_\_\_ cerkev. K ljudskemu kralju pridejo \_\_\_\_\_\_\_\_\_\_\_\_\_\_\_\_ možje. Z njim se pogovarjajo \_\_\_\_\_\_\_\_\_\_\_\_\_\_\_\_\_\_ (Ga spoštujejo ali se iz njega norčujejo?). Nagovarjajo ga, vzklikajo; vsak mu zastavi posmehljivo vprašanje, na katero odgovori sam. Prvi ga postavi na \_\_\_\_\_\_\_\_\_\_\_\_\_\_\_, drugi mu prinese \_\_\_\_\_\_\_\_\_\_\_\_\_\_\_, tretji pa \_\_\_\_\_\_\_\_\_\_\_\_\_. Gubec žalitve sprejema \_\_\_\_\_\_\_\_\_\_\_\_\_\_\_\_. Namesto njega govorijo njegove \_\_\_\_\_\_\_\_\_\_\_\_\_\_ (verz: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_).

Gubec naroči kmetom \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Kaj morate vedeti o lirskem subjektu v pesmi?

Zapis v zvezek:

Matija Gubec je bil priveden v Zagreb, da ga tam kaznujejo za zgled drugim, naj se ne upirajo fevdalcem. Usmrtitev so ljudje v tistem času dojemali enako kot danes, ko gremo na kakšno predstavo ali športno prireditev. Torej, Matijo privedejo in ga začnejo mučiti (žareč prestol, žareče žezlo, žareča krona). Želijo, da bi pokazal strah, nemoč, da bi se zlomil. Zasmehujejo ga, a nič ne pomaga. Matija ne pokaže slabosti. Še več. Na koncu mučenja nagovori vse zbrane in jih opozori, da naj ne pozabijo na ta dan.

Še enkrat smo ponovili vsebino pesmi, sedaj pa nas čakajo malo težje stvari. Se še spomniš pesniškega jezika? Če ne, hitro pobrskaj po zvezku (učni list).

Pa začnimo.

Zapišeš v zvezek OBLIKA PESMI.

Najprej opiši kitico in verz (koliko je kitic in koliko ima vsaka kitica verzov).

Ta naloga res ni bila pretežka.

Pa poglejmo, kako ti bo šel pesniški jezik. Verjamemo, da ne bo pretežko.

Razpredelnico preriši v zvezek ali jo natisni.

Poišči primere za naslednje pojme iz pesniškega jezika.

|  |  |
| --- | --- |
| PESNIŠKO SREDSTVO | Izpis verza, v katerem je pesniško sredstvo.  Pesniško sredstvo označi z drugo barvo. |
| okrasni pridevek |  |
| ponavljanje |  |
| primera |  |
| onomatopoija ali  podobnoglasje (6. kitica) |  |
| poosebitev |  |
| nagovor |  |
| zamenjani besedni red |  |
| vzklik |  |
| starinska beseda |  |
| rima |  |

In smo že na koncu. Upamo, da imaš še malo volje, da dokončamo to uro. Si za to?

Tega ne rabiš prepisovati, naj ti bo samo v pomoč pri tvorbi.

Dodatna naloga: Ker se učitelji radi šalimo, ti dajemo še zadnjo nalogo. Prejšnjič si moral tvoriti uradno opravičilo. Tokrat zapiši šaljivo opravičilo, v katerem se Gubec opravičuje sodniku, da žal ne more priti na svojo usmrtitev. Zapiši tudi razlog. Pazi na sestavine uradnega opravičila, naslov pa si lahko izmisliš. Besedilo lahko tudi natipkaš. Saj bo šlo? ☺